Kasper Hjulmand kalder Stanislav Lobotka for U21-EM's indtil videre bedste midtbanespiller, og FC Nordsjælland-træneren erkender, at slovakken formentligt snart er fortid i klubben.

Stanislav Lobotka har indtil videre spillet fuld tid for Slovakiet ved U21-EM i Polen og både i 2-1-sejren over Polen og 3-0-sejren over Sverige blev FC Nordsjælland-profilen kåret til kampens spiller af UEFA.

FCN-træner Kasper Hjulmand har fulgt sin profil fra sidelinien.

- Det er ved at gå op for de fleste, hvor god han er. Jeg tror helt ærligt, at når han inden længe lander et sted, så kommer vi til at følge ham i de næste par år og tænke; 'Hold da op, ham havde vi i Superligaen', siger Hjulmand til bold.dk.

Hjulmand erkender, at han er begyndt at planlægge en fremtid uden midtbanedynamoen.

- Det kan jeg næsten ikke lade være med. Det vil være naturstridigt, hvis vi kan holde på ham. Som Sveriges scout (Reine Almqvist, red) sagde efter at have set på Lobotka op til kampen forleden, så kan han spille i enhver klub i Europa.

- Vi kommer til at se ham udvikle sig meget i de næste par år. Han er en super dygtig spiller og efter min mening den bedste midtbanespiller ved U21-EM indtil videre.

Hjulmand har også fem spillere med på det danske U21-landshold, der som bekendt endnu mangler at funkle, men FCN-træneren har alligevel nydt at følge med i slutrunden.

- Det har været nogle fede kampe. Det er fedt at se, hvordan slutrunden lever i de lande, der er med. Der er mange tilskuere, og spillet har haft et imponerende højt niveau.

- Og så er jeg også vild med formatet, der tvinger holdene til at vinde. Det er noget helt andet end det seneste EM (A-landsholdenes EM i Frankrig i 2016, red), hvor det kunne betale sig at fedte uafgjorte hjem. Der bliver virkelig angrebet, og det er godt for turneringen og kvaliteten.

- Kvaliteten er høj, og det er en spændende turnering, hvor de største lande også har deres bedste spillere med, siger Hjulmand.

Lobotka og Slovakiet ligger lige nu til at gå i semifinalerne som bedste toer. Deres seks point og plus tre i målscore kan dog blive overgået i aften, når Danmarks gruppe færdigspilles.

mikael@bold.dk